A szaúdi légierõ válaszcsapást mért a jemeni fõvárosra
Sorozatos légicsapást mértek a szaúdi vezetésû szövetség erõi vasárnapra virradóra a jemeni fõvárosra, Szanaára, néhány órával azután, hogy a jemeni húszi lázadók ballisztikus rakétát lõttek ki a rijádi nemzetközi repülõtérre.
A szaúdi harci gépek több célpontot is támadtak Szanaában, közöttük az esz-Szabín teret, a közeli elnöki palotát, a nemzetbiztonsági hivatal székhelyét, a belügyminisztériumot, valamint az Attan és a Nokom hegyeken lévõ légvédelmi bázisokat - közölték helyi lakosok és a húszik által mûködtetett Szaba hírügynökség.

A Szaba jelentése szerint 15 légicsapást mértek a városon belüli célpontokra, valamint hozzávetõlegesen ugyanennyit Szanaa elõvárosaiban és a környéken lévõ katonai célpontokra.

Ezeket a célpontokat a szövetségesek harci gépei több száz alkalommal támadták a jemeni polgárháború két és fél évvel ezelõtti kezdete óta.

A célpontok közelében lévõ lakóházak kisebb károkat szenvedtek, sebesültekrõl egyelõre nem érkeztek jelentések. Szombat éjjel az Ali Abdullah Száleh volt elnök hadseregének támogatását élvezõ síita húszi lázadók nagy hatótávolságú ballisztikus rakétát lõttek ki Rijádra.

A  rakéta a repülõtértõl északra zuhant le és robbant fel, és senki sem sebesült meg - közölte az al-Arabíja szaúdi mûholdas televízió, amely szerit a támadás miatt a légiközlekedésben sem voltak fennakadások.

A húszik szóvivõje, Mohammed Abdul-Szalam Twitter-üzenetében közölte, hogy

a rakétát megtorlásnak szánták az észak-jemeni Szaada tartományban egy piac és egy szálloda ellen korábban végrehajtott szaúdi légicsapásra, amelyben 29 polgári személy halt meg és sokan megsebesültek.
A szombat éjjeli rakétatámadás nem az elsõ volt, amelyet a húszi lázadók Jemenbõl szaúdi célpontok ellen intéztek, amióta Rijád több mint két éve beavatkozott a háborúba. A húszi lázadók a múlt héten egy Nadzsrán tartománybeli katonai támaszpontra lõttek ki rakétát, amely a szaúdi hatóságok szerint egy lakónegyedbe csapódott be Beir-Szalariesz térségében.

A háborúban eddig több mint 10 ezer jemeni halt meg.
légicsapás Szanaa Szaúd-Arábia